FI Euroopan unionin virallinen lehti C 256/10

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 256/10

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”PORCHETTA DI ARICCIA”

EY-N:o: IT-PGI-0005-0762-02.03.2009

SMM ( X ) SAN ( )

1. Nimi:

”Porchetta di Ariccia”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.2 – Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta:

Suojattu maantieteellinen merkintä ”Porchetta di Ariccia” on varattu kypsennetylle kokonaiselle sianruholle tai sianruhon keskiosalle, joka on maustettu mustapippurilla, rosmariinilla ja valkosipulilla ja jolla on seuraavat ominaisuudet:

Paino: Kokonaisen sianruhon (porchetta intera) paino on 27–45 kg ja ruhon keskiosan (tronchetto) 7–13 kg.

Kuori: Kokonaisen sianruhon tai ruhon keskiosan kuoren on oltava yläpuolelta rapea, tummanruskea ja maukas; alapuolelta kuori voi olla pehmeä.

Liha: Lihan väri vaihtelee valkoisesta vaaleanpunaiseen, ja sille on ominaista mausteiden esiintyminen.

Maku: Rosmariinilla, valkosipulilla ja mustapippurilla maustetun sianlihan maku.

Kulutukseen saatettaessa tuotteella on oltava seuraavat fysikaalis-kemialliset ominaisuudet: Vapaa vesi Aw < 0,98, suhteellinen kosteus < 57 %, rasva < 33 %, proteiinit > 20 %.

3.3 Raaka-aineet (ainoastaan jalostetut tuotteet):

SMM-tuotteen ”Porchetta di Ariccia” tuotantoon tarkoitettu raaka-aine on peräisin naaraspuolisista, Landrace-, Large White- ja Pietrain-rotuisista kantakirjaan merkityistä sioista sekä niiden hybrideistä. Tuotantolaitokseen tulevien sikojen on kuuluttava voimassa olevan yhteisön lainsäädännön mukaisiin luokkiin S, E tai U.

Kokonaisten sianruhojen tuotantoon tarkoitettujen ruhojen, joista on poistettu sisäelimet, painon on oltava vastaanottohetkellä vähintään 60 kg ja enintään 90 kg, ja niissä on oltava mukana etu- ja takaraajat sekä/tai pää.

Ruhon keskiosan tuotantoon käytetään kolmannen selkänikaman ja viimeisen lannenikaman välistä leikattua puoliruhoa, jonka paino vastaanottohetkellä on vähintään 14 kg ja enintään 25 kg.

3.4 Rehut (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Porchetta di Ariccian tuotantoon tarkoitettujen ruhojen käsin tapahtuva luuttomaksi leikkaaminen, suolaus, maustaminen pippurilla, valkosipulilla ja rosmariinilla, sitominen, kypsytys ja jäähdytys on suoritettava Ariccian kunnan alueella.

3.6 Viipalointia, raastamista, pakkaamista jne. koskevat erityiset säännöt:

SMM-tuote ”Porchetta di Ariccia” voidaan pakata kokonaisena, paloina tai viipaleina. Se voidaan pakata paperiin ja/tai elintarvikemuoviin. Tyhjiö- ja suojakaasupakkauksia voidaan käyttää.

3.7 Merkintöjä koskevat erityiset säännöt:

Pakkauksen etiketissä on ehdottomasti oltava yhteisön tunnuksen viereen merkitty tuotteen logo asetuksen (EY) N:o 1898/2006 ja sen myöhempien muutossäännösten mukaisesti.

4. Maantieteellisen alueen tarkka rajaus:

SMM-tuotteen ”Porchetta di Ariccia” tuotantoalue käsittää Ariccian kunnan alueen kokonaisuudessaan.

5. Yhteys maantieteelliseen akuperään:

5.1 Maantieteellisen alueen erityisyys:

Ariccia on Rooman lähialueen tunnetuimpia ja suosituimpia paikkakuntia. Muista lähiseudun kylistä poiketen porchettan ja sen tuotannon välisellä yhteydellä on siellä vuosituhantinen perinne. Juuri Aricciassa papit alkoivat käsitellä ja jalostaa sianlihaa uhrattavaksi läheisellä Monte Cavon vuorella sijaitsevassa Jupiterin temppelissä, ja vuosisatojen kuluessa myös roomalaisylimystöllä oli tapana siirtyä kesäksi Aricciaan tai järjestää sinne metsästysretkiä. Näin saattoi kehittyä porchettan valmistuksen käsityövaltainen taito, joka elää vielä nykyisinkin ja siirtyy paikallisissa suvuissa isältä pojalle.

5.2 Tuotteen erityisyys:

Porchetta di Ariccia tunnetaan perinteisesti valkoisesta tai vaaleanpunaisesta lihastaan, jonka maussa ja tuoksussa tuntuvat ruhojen valmistuksessa taitavasti käytetyt mausteet – rosmariini, pippuri ja valkosipuli, useita päiviä rapeana säilyvästä kuorestaan, joka on yksi tuotteen selvästi erottuvista ominaisuuksista ja seurausta asianmukaisesta kypsytyksestä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Porchetta di Ariccian maine alkoi levitä vuonna 1950, kun Ariccian tuottajat järjestivät edusmiehensä johdolla ensimmäisen porchettalle omistetun juhlatapahtuman (Sagra della Porchetta di Ariccia), jonka tarkoituksena oli juhlistaa jo tuolloin arvostettua maukasta tuotetta. Siitä lähtien tämä värikäs tapahtuma on järjestetty Aricciassa vuosittain, ja sen aikana alueen perinteisiin asuihin pukeutuneet myyjät tarjoavat porchettaa juhlapöydissä. Tästä on todisteena myös 14 päivänä syyskuuta 1962 päivätty ote kunnanvaltuuston pöytäkirjasta, jossa käsitellään osallistumista suojeluspyhimys Sant'Apollonian kunniaksi järjestettävän juhlan ja Sagra della Porchettan rahoittamiseen.

Perinteisen tuotantoalueen ja Porchetta di Ariccian menestyksen välinen yhteys on ilmeinen, ja siitä kertoo Ariccian tuottajien tekninen erityisosaaminen. Meidän päiviimme asti säilynyt taito maustaa, sitoa ja kypsentää sianruhot hitaasti uunissa on vuosisatojen kuluessa siirtynyt sukupolvelta toiselle. Nykyisin kuluttaja yhdistää nimen ”Porchetta di Ariccia” yksinomaan Ariccian kunnasta peräisin olevaan tuotteeseen, koska juuri sen lihalla ja kuorella on ne erityisominaisuudet, joiden ansiosta tuotteen maku on erittäin miellyttävä ja kuluttajien arvostama.

Nimen ”porchetta” käyttö johtuu siitä, että jalostettaviksi on perinteisesti valittu ainoastaan naaraspuolisten sikojen ruhoja, koska niiden liha on huomattavasti vähärasvaisempaa ja maukkaampaa. Osoituksena Porchetta di Ariccian maineesta on myös Carlo Emilio Gaddan romaani ”Quer pasticciaccio brutto de via Merulana” (1957), jossa kirjailija kuvaa tuotteen perinteistä myyntiä erään Rooman keskustan korttelin torilla.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Italian hallitus on aloittanut kansallisen vastaväitemenettelyn suojattua maantieteellistä merkintää ”Porchetta di Ariccia” koskevan rekisteröintihakemuksen osalta.

Eritelmän täydelliseen tekstiin voi tutustua

— joko seuraavan linkin kautta: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai

— menemällä suoraan ministeriön etusuvulle (http://www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all'esame dell'UE [regolamento (CE) n. 510/2006]”.

(1) EUVL L 93, 31.3.2006, s. 12.